ระเบียบกระทรวงยุติธรรมระเบียบกระทรวงยุติธรรมว่าด้วยคณะกรรมการสงเคราะห์เด็กและเยาวชนสำหรับสถานพินิจพ.ศ. ๒๕๔๔[๑] โดยที่มาตรา ๓๕แห่งพระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัวพ.ศ. ๒๕๓๔ กำหนดให้รัฐมนตรีว่าการกระทรวงยุติธรรมมีอำนาจแต่งตั้งคณะกรรมการสงเคราะห์เด็กและเยาวชนสำหรับสถานพินิจเพื่อทำหน้าที่ให้คำปรึกษาแก่ผู้อำนวยการสถานพินิจและช่วยเหลือกิจการสถานพินิจเพื่อสวัสดิภาพและอนาคตของเด็กและเยาวชนเพื่อให้การดำเนินการตามบทบัญญัติดังกล่าวเป็นไปด้วยความเรียบร้อยกระทรวงยุติธรรมจึงออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบกระทรวงยุติธรรมว่าด้วยคณะกรรมการสงเคราะห์เด็กและเยาวชนสำหรับสถานพินิจ พ.ศ. ๒๕๔๔ข้อ ๒ระเบียบนี้ให้ใช้บังคับตั้งแต่วันที่ ๑ พฤศจิกายน พ.ศ. ๒๕๔๔ เป็นต้นไปข้อ ๓ บรรดาระเบียบ ข้อบังคับ และคำสั่งอื่นใดที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ในระเบียบนี้สถานพินิจ หมายความว่า สถานพินิจและคุ้มครองเด็กและเยาวชนกลาง สถานพินิจและคุ้มครองเด็กและเยาวชนจังหวัดและสถานพินิจและคุ้มครองเด็กและเยาวชนของแผนกคดีเยาวชนและครอบครัวในศาลจังหวัดผู้อำนวยการสถานพินิจ หมายความว่า ผู้อำนวยการสถานพินิจและคุ้มครองเด็กและเยาวชนกลางผู้อำนวยการสถานพินิจและคุ้มครองเด็กและเยาวชนจังหวัด และผู้อำนวยการสถานพินิจและคุ้มครองเด็กและเยาวชนของแผนกคดีเยาวชนและครอบครัวในศาลจังหวัดคณะกรรมการสงเคราะห์ หมายความว่า คณะกรรมการสงเคราะห์เด็กและเยาวชนสำหรับสถานพินิจกรรมการสงเคราะห์ หมายความว่า กรรมการสงเคราะห์เด็กและเยาวชนสำหรับสถานพินิจคณะกรรมการดำเนินงาน หมายความว่าคณะกรรมการดำเนินงานเกี่ยวกับคณะกรรมการสงเคราะห์เด็กและเยาวชนสำหรับสถานพินิจคณะกรรมการสรรหา หมายความว่า คณะกรรมการสรรหากรรมการสงเคราะห์สำหรับสถานพินิจข้อ ๕เครื่องหมายของกรรมการสงเคราะห์ให้เป็นไปตามที่กระทรวงยุติธรรมกำหนดข้อ ๖ให้ปลัดกระทรวงยุติธรรมรักษาการตามระเบียบนี้และให้มีอำนาจตีความวินิจฉัยปัญหาเกี่ยวกับการปฏิบัติตามระเบียบนี้และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้หมวด ๑คณะกรรมการสงเคราะห์เด็กและเยาวชนสำหรับสถานพินิจ ข้อ ๗ ให้มีคณะกรรมการสงเคราะห์ตามจำนวนดังต่อไปนี้(๑) ไม่น้อยกว่าห้าสิบคนแต่ไม่เกินหนึ่งร้อยคนสำหรับสถานพินิจและคุ้มครองเด็กและเยาวชนจังหวัดหรือสถานพินิจและคุ้มครองเด็กและเยาวชนของแผนกคดีเยาวชนและครอบครัวในศาลจังหวัด(๒) ไม่น้อยกว่าห้าสิบคนแต่ไม่เกินสองร้อยคนสำหรับสถานพินิจและคุ้มครองเด็กและเยาวชนกลางข้อ ๘กรรมการสงเคราะห์มีวาระการดำรงตำแหน่งคราวละสามปีและอาจได้รับแต่งตั้งใหม่ได้ข้อ ๙คณะกรรมการสงเคราะห์มีอำนาจและหน้าที่ ดังต่อไปนี้(๑) ให้คำปรึกษาแก่ผู้อำนวยการสถานพินิจ(๒) เข้าไปเยี่ยมเยียนเด็กและเยาวชนในสถานพินิจ(๓) สงเคราะห์เด็กและเยาวชนภายหลังปล่อยตามความเหมาะสม เช่นการจัดหาทุนการศึกษา ทุนการประกอบอาชีพ การจัดหางานและการอุปการะเด็กและเยาวชนในกรณีจำเป็นอื่น ๆ(๔) ให้ความร่วมมือในการจัดกิจกรรมต่าง ๆสำหรับเด็กและเยาวชน(๕) ทำหน้าที่วิทยากร หรือเชิญชวนผู้ทรงคุณวุฒิอื่น ๆไปเป็นวิทยากรในการอบรมจริยธรรม หรือช่วยสนับสนุนด้านการศึกษาให้แก่เด็กและเยาวชนตามที่ผู้อำนวยการสถานพินิจเห็นสมควร(๖)ให้ความร่วมมือในการจัดหารายได้เพื่อเป็นกองทุนสงเคราะห์เด็กและเยาวชน(๗) เชิญชวนผู้มีจิตกุศลให้ร่วมกันบริจาคเงินสิ่งของเครื่องใช้ในการสงเคราะห์เด็กและเยาวชนตลอดจนเข้าไปเยี่ยมเยียนเด็กและเยาวชนในบางโอกาส(๘) ช่วยเหลือกิจการสถานพินิจด้านอื่น ๆเพื่อสวัสดิภาพและอนาคตของเด็กและเยาวชนตามที่ผู้อำนวยการสถานพินิจขอความร่วมมือข้อ ๑๐บุคคลที่จะได้รับการพิจารณาแต่งตั้งเป็นกรรมการสงเคราะห์จะต้องมีคุณสมบัติและไม่มีลักษณะต้องห้ามดังต่อไปนี้(๑) มีอายุตั้งแต่ ๓๐ ปีบริบูรณ์ขึ้นไป(๒) มีความรู้ในขั้นสามารถอ่านออกเขียนได้(๓) ประกอบอาชีพเป็นกิจลักษณะ หรือมีฐานะมั่นคง(๔) มีความซื่อสัตย์สุจริตมีคุณธรรมและมีความเสียสละอย่างสูงพร้อมที่จะอุทิศตนช่วยเหลือกิจการสถานพินิจเพื่อสวัสดิภาพและอนาคตของเด็กและเยาวชน(๕) มีบุคลิกภาพและความประพฤติดี ได้รับความไว้วางใจและยกย่องจากประชาชน(๖) ไม่เป็นคนไร้ความสามารถ คนเสมือนไร้ความสามารถหรือคนวิกลจริตหรือจิตฟั่นเฟือนไม่สมประกอบ(๗) ไม่เคยได้รับโทษจำคุกโดยคำพิพากษาถึงที่สุดมาก่อนเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ(๘) ไม่ประกอบอาชีพอันเป็นการกระทบกระเทือนต่อการคุ้มครองสิทธิเสรีภาพหรือสวัสดิภาพของเด็กและเยาวชนข้อ ๑๑บุคคลที่มีคุณงามความดีและเสียสละช่วยเหลือกิจการสถานพินิจเป็นกรณีพิเศษอาจได้รับการพิจารณาแต่งตั้งเป็นกรรมการสงเคราะห์กิตติมศักดิ์และได้รับสิทธิและประโยชน์อื่นตามที่กำหนดไว้ในระเบียบนี้กรรมการสงเคราะห์กิตติมศักดิ์พ้นจากตำแหน่งเมื่อ(๑) ตาย(๒) ได้รับอนุญาตให้ลาออก(๓)รัฐมนตรีว่าการกระทรวงยุติธรรมมีคำสั่งให้ออกเนื่องจากกระทำผิดระเบียบวินัยและจริยธรรมตามที่กำหนดไว้ในระเบียบนี้หมวด ๒การสรรหาและแต่งตั้ง ข้อ ๑๒ ให้มีคณะกรรมการดำเนินงานเกี่ยวกับคณะกรรมการสงเคราะห์สำหรับสถานพินิจประกอบด้วย ปลัดกระทรวงยุติธรรม เป็นประธานกรรมการ รองปลัดกระทรวงยุติธรรมผู้ช่วยปลัดกระทรวงยุติธรรมและผู้ทรงคุณวุฒิซึ่งปลัดกระทรวงยุติธรรมแต่งตั้งจากผู้เชี่ยวชาญซึ่งมีประสบการณ์ในการทำงานในวิชาชีพสังคมสงเคราะห์จิตวิทยา การคุ้มครองสิทธิเสรีภาพหรือสวัสดิภาพของเด็กและเยาวชน จำนวนไม่เกินห้าคนเป็นกรรมการให้ผู้อำนวยการสำนักงานโครงการส่งเสริมประสิทธิภาพสถานพินิจเป็นกรรมการและเลขานุการและผู้อำนวยการกองการเจ้าหน้าที่ สำนักงานปลัดกระทรวงยุติธรรมเป็นกรรมการและผู้ช่วยเลขานุการข้อ ๑๓กรรมการผู้ทรงคุณวุฒิมีวาระอยู่ในตำแหน่งคราวละสองปี กรรมการผู้ทรงคุณวุฒิซึ่งพ้นจากตำแหน่งเพราะครบวาระอาจได้รับการแต่งตั้งอีกได้ข้อ ๑๔นอกจากการพ้นจากตำแหน่งตามวาระตามข้อ ๑๓กรรมการผู้ทรงคุณวุฒิพ้นจากตำแหน่งเมื่อ(๑) ตาย(๒) ลาออก(๓) ปลัดกระทรวงยุติธรรมให้ออก(๔) ได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ(๕)เป็นผู้ถูกสั่งให้พักราชการหรือออกจากราชการไว้ก่อนตามกฎหมายว่าด้วยระเบียบข้าราชการพลเรือนหรือตามกฎหมายอื่น(๖) เป็นบุคคลที่ศาลมีคำพิพากษาถึงที่สุดให้ล้มละลาย(๗)เป็นบุคคลที่ศาลมีคำสั่งให้เป็นคนไร้ความสามารถหรือเสมือนไร้ความสามารถข้อ ๑๕ในกรณีที่กรรมการผู้ทรงคุณวุฒิพ้นจากตำแหน่งก่อนครบวาระ ให้ปลัดกระทรวงยุติธรรมแต่งตั้งผู้เชี่ยวชาญในด้านเดียวกันตามข้อ ๑๒เป็นกรรมการแทนและให้ผู้ที่ได้รับแต่งตั้งอยู่ในวาระที่เหลืออยู่ของกรรมการซึ่งตนแทนข้อ ๑๖ในกรณีที่กรรมการผู้ทรงคุณวุฒิดำรงตำแหน่งครบตามวาระแล้ว แต่ยังมิได้มีการแต่งตั้งกรรมการผู้ทรงคุณวุฒิใหม่ให้กรรมการผู้ทรงคุณวุฒิที่พ้นจากตำแหน่งตามวาระปฏิบัติหน้าที่ต่อไปจนกว่าจะมีการแต่งตั้งกรรมการผู้ทรงคุณวุฒิใหม่ข้อ ๑๗การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนคณะกรรมการทั้งหมดจึงจะเป็นองค์ประชุมในการประชุมคราวใดถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้ให้กรรมการซึ่งมาประชุมเลือกกรรมการคนหนึ่งเป็นประธานในที่ประชุมมติที่ประชุมให้ถือเสียงข้างมากกรรมการคนหนึ่งมีเสียงหนึ่งในการลงคะแนนถ้ามีคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๑๘คณะกรรมการดำเนินงานมีอำนาจและหน้าที่ ดังต่อไปนี้(๑) กำหนดจำนวนกรรมการสงเคราะห์สำหรับสถานพินิจแต่ละแห่ง(๒)กำหนดหลักเกณฑ์และวิธีการสรรหากรรมการสงเคราะห์ตามความเหมาะสมกับสภาพของสถานพินิจแต่ละแห่ง(๓)พิจารณาคัดเลือกและเสนอชื่อบุคคลต่อรัฐมนตรีว่าการกระทรวงยุติธรรมเพื่อแต่งตั้งเป็นกรรมการสงเคราะห์และกรรมการสงเคราะห์กิตติมศักดิ์(๔)พิจารณาเสนอรัฐมนตรีว่าการกระทรวงยุติธรรมเพื่อถอดถอนกรรมการสงเคราะห์ที่กระทำผิดวินัยและจริยธรรมตามที่กำหนดไว้ในระเบียบนี้(๕)กำหนดหลักสูตรการอบรมกรรมการสงเคราะห์เพื่อให้ความรู้เกี่ยวกับกระบวนการยุติธรรมสำหรับเด็กและเยาวชนการพิทักษ์คุ้มครองสิทธิและสวัสดิภาพเด็กและเยาวชน(๖)กำหนดหลักเกณฑ์และพิจารณาคัดเลือกกรรมการสงเคราะห์ดีเด่น(๗)กำหนดหลักเกณฑ์และพิจารณาคัดเลือกและเสนอชื่อกรรมการสงเคราะห์เพื่อขอพระราชทานเครื่องราชอิสริยาภรณ์ตามระเบียบว่าด้วยการขอพระราชทานเครื่องราชอิสริยาภรณ์(๘) แต่งตั้งคณะอนุกรรมการหรือบุคคลใดบุคคลหนึ่งเพื่อกระทำการใด ๆ อันอยู่ในอำนาจและหน้าที่ของคณะกรรมการข้อ ๑๙การประชุมของคณะอนุกรรมการที่คณะกรรมการดำเนินงานแต่งตั้ง ให้นำข้อ ๑๗มาใช้บังคับโดยอนุโลมข้อ ๒๐ให้มีคณะกรรมการสรรหากรรมการสงเคราะห์สำหรับสถานพินิจ ดังนี้(๑) สถานพินิจและคุ้มครองเด็กและเยาวชนกลางประกอบด้วยผู้อำนวยการสถานพินิจ เป็นประธานกรรมการ ผู้แทนศาลเยาวชนและครอบครัวกลางผู้แทนกรมประชาสงเคราะห์ กระทรวงแรงงานและสวัสดิการสังคมผู้ช่วยผู้อำนวยการสถานพินิจ ผู้อำนวยการกองคุมประพฤติ ผู้อำนวยการกองแพทย์ผู้อำนวยการกองแรกรับ สถานพินิจและคุ้มครองเด็กและเยาวชนกลาง เป็นกรรมการผู้อำนวยการกองอำนวยการ สถานพินิจและคุ้มครองเด็กและเยาวชนกลางเป็นกรรมการและเลขานุการ หัวหน้าฝ่ายบริหารงานทั่วไป กองอำนวยการเป็นกรรมการและผู้ช่วยเลขานุการ(๒) สถานพินิจและคุ้มครองเด็กและเยาวชนจังหวัดหรือสถานพินิจและคุ้มครองเด็กและเยาวชนของแผนกคดีเยาวชนและครอบครัวในศาลจังหวัดประกอบด้วย ผู้อำนวยการสถานพินิจ เป็นประธานกรรมการผู้แทนศาลเยาวชนและครอบครัวจังหวัด หรือแผนกคดีเยาวชนและครอบครัวในศาลจังหวัดผู้แทนสำนักงานประชาสงเคราะห์จังหวัด หัวหน้าฝ่ายคดี หัวหน้าสถานฝึกและอบรมหัวหน้าสถานแรกรับ สถานพินิจ เป็นกรรมการ หัวหน้าฝ่ายบริหารงานทั่วไป สถานพินิจ เป็นกรรมการและเลขานุการ(๓) ให้คณะกรรมการสรรหาตาม (๑) หรือ (๒) แล้วแต่กรณีแต่งตั้งบุคคลซึ่งเป็นที่ยอมรับนับถือของประชาชนหรือเป็นผู้ที่มีส่วนร่วมในการช่วยเหลือสังคมซึ่งไม่เป็นข้าราชการ หรือพนักงาน หรือลูกจ้างในหน่วยงานของรัฐ จำนวนสองคนเป็นกรรมการผู้ทรงคุณวุฒิวาระการดำรงตำแหน่ง การพ้นจากตำแหน่งและการแต่งตั้งกรรมการผู้ทรงคุณวุฒิแทนตำแหน่งที่ว่างลง ให้นำข้อ ๑๓ ข้อ ๑๔ ข้อ ๑๕และข้อ ๑๖ มาใช้บังคับโดยอนุโลมข้อ ๒๑การประชุมของคณะกรรมการสรรหาให้นำข้อ ๑๗ มาใช้บังคับโดยอนุโลมข้อ ๒๒คณะกรรมการสรรหามีอำนาจและหน้าที่ ดังต่อไปนี้(๑)เสนอความเห็นต่อคณะกรรมการดำเนินงานเพื่อขอกำหนดจำนวนกรรมการสงเคราะห์ตามความจำเป็นสำหรับสถานพินิจแต่ละแห่ง(๒)ดำเนินการสรรหาผู้มีคุณสมบัติและมีความเหมาะสมที่จะได้รับแต่งตั้งเป็นกรรมการสงเคราะห์ตามหลักเกณฑ์และวิธีการที่คณะกรรมการดำเนินงานกำหนดและจัดทำบัญชีรายชื่อพร้อมประวัติย่อของผู้ที่สมัครเข้ารับการคัดเลือก เสนอคณะกรรมการดำเนินงานเพื่อดำเนินการคัดเลือกให้แล้วเสร็จภายในระยะเวลาสามสิบวัน(๓)จัดการอบรมกรรมการสงเคราะห์เพื่อให้ความรู้เกี่ยวกับกระบวนการยุติธรรมสำหรับเด็กและเยาวชนการพิทักษ์คุ้มครองสิทธิและสวัสดิภาพเด็กและเยาวชนตามหลักสูตรที่คณะกรรมการดำเนินงานกำหนด(๔) ประเมินผลการปฏิบัติงานและเสนอชื่อกรรมการสงเคราะห์ดีเด่นตามหลักเกณฑ์ที่คณะกรรมการดำเนินงานกำหนด(๕)ประเมินผลการปฏิบัติงานและเสนอชื่อกรรมการสงเคราะห์เพื่อขอพระราชทานเครื่องราชอิสริยาภรณ์ตามระเบียบว่าด้วยการขอพระราชทานเครื่องราชอิสริยาภรณ์ และหลักเกณฑ์ที่คณะกรรมการดำเนินงานกำหนด(๖)พิจารณาการกระทำผิดวินัยและจริยธรรมของกรรมการสงเคราะห์ตามที่กำหนดไว้ในระเบียบนี้เพื่อเสนอคณะกรรมการดำเนินงาน(๗) แต่งตั้งคณะอนุกรรมการหรือบุคคลใดบุคคลหนึ่งเพื่อกระทำการใด ๆ อันอยู่ในอำนาจและหน้าที่ของคณะกรรมการข้อ ๒๓การประชุมของคณะอนุกรรมการที่คณะกรรมการสรรหาแต่งตั้ง ให้นำข้อ ๑๗มาใช้บังคับโดยอนุโลมหมวด ๓การดำเนินงานของคณะกรรมการสงเคราะห์ ข้อ ๒๔เมื่อรัฐมนตรีว่าการกระทรวงยุติธรรมมีคำสั่งแต่งตั้งคณะกรรมการสงเคราะห์แล้วให้สถานพินิจจัดให้มีการประชุมคณะกรรมการสงเคราะห์ครั้งแรกภายในสามสิบวันนับแต่วันมีคำสั่งข้อ ๒๕ให้ที่ประชุมคณะกรรมการสงเคราะห์เลือกประธานกรรมการและรองประธานกรรมการสองคนโดยให้ประธานกรรมการและรองประธานกรรมการมีวาระการดำรงตำแหน่งเท่ากับการดำรงตำแหน่งกรรมการสงเคราะห์ให้สถานพินิจรายงานผลการเลือกประธานกรรมการและรองประธานกรรมการให้กระทรวงยุติธรรมทราบภายในสิบห้าวันนับแต่วันทราบผลการเลือกข้อ ๒๖ประธานกรรมการมีอำนาจและหน้าที่ ดังต่อไปนี้(๑) เรียกประชุมคณะกรรมการสงเคราะห์โดยทำหน้าที่เป็นประธานที่ประชุม(๒)แต่งตั้งกรรมการสงเคราะห์เป็นคณะทำงานดำเนินการตามอำนาจหน้าที่ที่กำหนดไว้ในระเบียบนี้ข้อ ๒๗รองประธานกรรมการมีหน้าที่เป็นผู้ช่วยประธานกรรมการในการประชุมปฏิบัติหน้าที่ตามที่ประธานกรรมการมอบหมายและทำหน้าที่แทนประธานกรรมการในกรณีประธานกรรมการไม่อยู่หรือไม่สามารถปฏิบัติหน้าที่ได้ข้อ ๒๘ประธานกรรมการและรองประธานกรรมการพ้นจากตำแหน่งก่อนครบกำหนดวาระด้วยเหตุหนึ่งเหตุใดดังต่อไปนี้(๑) ลาออก(๒)ที่ประชุมคณะกรรมการสงเคราะห์ลงมติให้ออกจากตำแหน่งด้วยคะแนนเสียงไม่น้อยกว่ากึ่งหนึ่งของคณะกรรมการสงเคราะห์ทั้งหมด(๓) สิ้นสุดสถานภาพของกรรมการสงเคราะห์ตามระเบียบนี้ข้อ ๒๙ ถ้าตำแหน่งประธานกรรมการหรือตำแหน่งรองประธานกรรมการว่างลงก่อนครบกำหนดวาระให้ที่ประชุมคณะกรรมการสงเคราะห์ดำเนินการเลือกใหม่ภายในระยะเวลาสามสิบวันนับแต่วันที่ตำแหน่งดังกล่าวว่างลงและให้ผู้ได้รับเลือกมีวาระการดำรงตำแหน่งเท่ากับวาระที่เหลืออยู่ของผู้ซึ่งตนแทนเว้นแต่กรณีตำแหน่งประธานกรรมการว่างลงและวาระการดำรงตำแหน่งเหลืออยู่ไม่เกินหนึ่งร้อยแปดสิบวันให้รองประธานกรรมการดำรงตำแหน่งแทนหากไม่สามารถจัดการประชุมภายในกำหนดเวลาตามวรรคหนึ่งให้สถานพินิจจัดให้มีการเลือกโดยส่งบัตรเลือกไปยังกรรมการสงเคราะห์เพื่อลงคะแนนภายในระยะเวลาสามสิบวันนับแต่วันที่พ้นกำหนดเวลาตามวรรคหนึ่งโดยกรรมการคนหนึ่งมีเสียงหนึ่งในการลงคะแนนและให้สถานพินิจแจ้งกำหนดวันตรวจนับคะแนนให้กรรมการสงเคราะห์ทราบเพื่อเข้าร่วมเป็นผู้สังเกตการณ์ในการตรวจนับคะแนนได้ให้กรรมการสงเคราะห์ซึ่งได้รับคะแนนสูงสุดเป็นประธานกรรมการและให้กรรมการสงเคราะห์ซึ่งได้รับคะแนนรองลงมาตามลำดับเป็นรองประธานกรรมการหลังจากเลือกประธานกรรมการหรือรองประธานกรรมการแล้วให้สถานพินิจรายงานผลการเลือกไปยังกระทรวงยุติธรรมและให้แจ้งไปยังกรรมการสงเคราะห์ภายในระยะเวลาสิบห้าวันนับแต่วันทราบผลการเลือกข้อ ๓๐การประชุมคณะกรรมการสงเคราะห์จะต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงเป็นองค์ประชุมมติที่ประชุมให้ถือเสียงข้างมากกรรมการคนหนึ่งมีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดหมวด ๔การรักษาระเบียบวินัยและจริยธรรม ข้อ ๓๑กรรมการสงเคราะห์ต้องปฏิบัติหน้าที่ด้วยความซื่อสัตย์สุจริตข้อ ๓๒กรรมการสงเคราะห์ต้องรักษาความลับของเด็กและเยาวชนตลอดจนครอบครัวโดยเคร่งครัดข้อ ๓๓กรรมการสงเคราะห์ต้องไม่ปกปิดข้อเท็จจริงที่ควรรายงานอันอาจเป็นเหตุให้เกิดความเสียหายแก่เด็กและเยาวชนข้อ ๓๔กรรมการสงเคราะห์พึงรักษาความสามัคคีในระหว่างผู้ร่วมงานข้อ ๓๕กรรมการสงเคราะห์ต้องมีความประพฤติเรียบร้อยปฏิบัติตนเป็นตัวอย่างที่ดีแก่เด็กและเยาวชนข้อ ๓๖กรรมการสงเคราะห์พึงเป็นผู้มีคุณธรรมและเมตตาธรรมหมวด ๕สิทธิและประโยชน์ของกรรมการสงเคราะห์ ข้อ ๓๗กรรมการสงเคราะห์มีสิทธิประดับเข็มเครื่องหมายของกรรมการสงเคราะห์ข้อ ๓๘กรรมการสงเคราะห์มีสิทธิเข้าร่วมการสัมมนาเกี่ยวกับงานสถานพินิจซึ่งจัดโดยกระทรวงยุติธรรมหรือหน่วยงานที่กระทรวงยุติธรรมมอบหมายข้อ ๓๙กรรมการสงเคราะห์มีสิทธิได้รับการพิจารณาคัดเลือกเป็นกรรมการสงเคราะห์ดีเด่นข้อ ๔๐กรรมการสงเคราะห์มีสิทธิได้รับการพิจารณาคัดเลือกเพื่อเสนอชื่อขอพระราชทานเครื่องราชอิสริยาภรณ์ตามระเบียบว่าด้วยการขอพระราชทานเครื่องราชอิสริยาภรณ์และหลักเกณฑ์ที่กระทรวงยุติธรรมกำหนดข้อ ๔๑กรรมการสงเคราะห์อาจได้รับสิทธิหรือประโยชน์อื่นใดตามที่กระทรวงยุติธรรมเห็นสมควรโดยให้ออกเป็นระเบียบกระทรวงยุติธรรมหมวด ๖การสิ้นสุดแห่งสถานภาพของกรรมการสงเคราะห์ ข้อ ๔๒นอกจากการพ้นจากตำแหน่งตามวาระตามข้อ ๘ กรรมการสงเคราะห์พ้นจากตำแหน่งเมื่อ(๑) ตาย(๒) ได้รับอนุญาตให้ลาออก(๓) ขาดคุณสมบัติหรือมีลักษณะต้องห้ามตามข้อ ๑๐(๔)รัฐมนตรีว่าการกระทรวงยุติธรรมมีคำสั่งให้ออกเนื่องจากกระทำผิดระเบียบวินัยและจริยธรรมตามที่กำหนดไว้ในระเบียบนี้หมวด ๗บทเฉพาะกาล ข้อ ๔๓ให้กรรมการสงเคราะห์ที่มีวาระการดำรงตำแหน่งเหลืออยู่ก่อนวันที่ระเบียบนี้ใช้บังคับดำรงตำแหน่งต่อไปจนกว่าจะสิ้นสุดตามวาระประกาศ ณ วันที่ ๑๙ ตุลาคม พ.ศ. ๒๕๔๔พงศ์เทพ เทพกาญจนารัฐมนตรีว่าการกระทรวงยุติธรรมปริญสินีย์/ผู้จัดทำ๒๙ ตุลาคม ๒๕๕๓นฤดล/ผู้ตรวจ๒ ธันวาคม ๒๕๕๓[๑] ราชกิจจานุเบกษาเล่ม ๑๑๘/ตอนพิเศษ ๑๐๕ ง/หน้า ๓/๒๔ ตุลาคม ๒๕๔๔